Neuvoston asetus (ETY) N:o 2200/90, annettu 27 päivänä heinäkuuta 1990, lopullisen polkumyyntitullin käyttöön ottamisesta Kiinan kansantasavallasta peräisin olevan piimetallin tuonnissa



Virallinen lehti nro L 198 , 28/07/1990 s. 0057 - 0059

Suomenk. erityispainos Alue 11 Nide 16 s. 0050

Ruotsink. erityispainos Alue 11 Nide 16 s. 0050



NEUVOSTON ASETUS (ETY) N:o 2200/90, annettu 27 päivänä heinäkuuta 1990, lopullisen polkumyyntitullin käyttöön ottamisesta Kiinan kansantasavallasta peräisin olevan piimetallin tuonnissa EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen, ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88(1) ja erityisesti sen 12 artiklan, ottaa huomioon komission mainitussa asetuksessa säädettyä neuvoa-antavaa komiteaa kuultuaan tekemän ehdotuksen, sekä katsoo, että: A. Väliaikaiset toimenpiteet 1) Komissio otti asetuksella (ETY) N:o 720/90(2) käyttöön väliaikaisen polkumyyntitullin Kiinan kansantasavallasta peräisin olevan ja CN-koodiin 2804 69 00 kuuluvan piimetallin tuonnissa yhteisöön. B. Menettelyn jatko 2) Väliaikaisen polkumyyntitullin käyttöön ottamisen jälkeen valituksen tekijöiden edustajat ja brittiläisen ja saksalaisen käyttävän teollisuuden edustajat sekä brittiläisten maahantuojien edustajat pyysivät mahdollisuutta ja saivat mahdollisuuden tulla kuulluksi komissiossa. Lisäksi ne esittivät väliaikaisista päätelmistä muodostamistaan kannoista havaintoja kirjallisesti. C. Polkumyynti 3) Lopullisia päätelmiä varten normaaliarvo vahvistettiin soveltamalla samaa menetelmää kuin sovellettiin polkumyynnin väliaikaisessa määrittämisessä. Yksi maahantuojista kiisti tämän menetelmän, jota se piti soveltumattomana ottaen huomioon sen, että yhteisön ja Kiinan tuotanto-olosuhteita ei voi verrata keskenään. Kuitenkin kun on kyse muusta kuin markkinatalousmaasta tulevasta tuonnista, normaaliarvo määritetään asetuksen (ETY) N:o 2423/88 2 artiklan 5 kohdan säännösten mukaisesti mahdollisimman aiheellisella ja perustellulla tavalla jonkin kolmannen markkinatalousmaan hintojen ja valmistuskustannusten perusteella. Kuten asetuksen (ETY) N:o 720/90 johdanto-osan 10 kappaleesta ilmenee, komissio otti tässä tarkoituksessa yhteyttä tuottajiin, jotka ovat sijoittautuneet neljään eri maahan. 4) Neuvosto vahvistaa, että ottaen huomioon useimpien tuottajien todetun yhteistyöhaluttomuuden normaaliarvo voidaan vahvistaa ainoastaan samankaltaisesta tuotteesta yhteisössä maksettavan hinnan perusteella, joka hinta tarkistetaan asianmukaisesti asetuksen (ETY) N:o 2423/88 2 artiklan 5 kohdan c alakohdan mukaisesti siten, että se sisältää kohtuullisen voittomarginaalin. Kuten johdanto-osan 5 ja 6 kappaleesta ilmenee, tarkistuksia tehtiin kuitenkin verrattaessa normaaliarvoa vientihintoihin. D. Vientihinta 5) Ottaen huomioon sen, että komissio ei voinut koota muita tietoja, vientihinnat vahvistettiin lopullisesti asetuksen (ETY) N:o 2423/88 7 artiklan 7 kohdan b alakohdan mukaisesti käytettävissä olevien tietojen, toisin sanoen Eurostatin julkaisemien tuontihintojen perusteella. 6) Komissio totesi, että nämä tiedot muistuttivat hyvin paljon niitä tietoja, jotka oli saatu komission kyselyyn osittain vastanneilta viejiltä. 7) Neuvosto vahvistaa komission toteamukset ja päätelmät, sellaisina kuin ne esitetään komission asetuksen (ETY) N:o 720/90 johdanto-osan 11 ja 12 kappaleessa. E. Vertailu 8) Yksi maahantuojista ja suurin osa käyttävästä teollisuudesta korosti, että komissio ei ollut ottanut normaaliarvon ja vientihintojen välisessä vertailussa riittävästi huomioon hintojen verrattavuuteen vaikuttavia eroja eikä erityisesti tuotteiden fyysisten ominaisuuksien eroja ja kuljetuskustannuksia Kiinasta yhteisöön. 9) Komissio oli kuitenkin normaaliarvon ja vientihintojen välisessä vertailussa tarkistanut vientihinnat määrä- ja laatueron valvontaan liittyvien tuojan kustannusten perusteella. Se otti myös huomioon pakkauserot ja kuljetuskustannukset Kiinasta yhteisöön (asetuksen (ETY) N:o 720/90 johdanto-osan 13 kappale). Neuvosto vahvistaa komission päätelmät. F. Polkumyyntimarginaalit 10) Komissio totesi polkumyynnin olemassaolon, ja tutkimusajanjakson aikana määritetty, prosenttiosuutena kyseisen tuotteen tuonnin cif-kokonaisarvosta ilmaistu keskimääräinen painotettu polkumyyntimarginaali oli 38,73 prosenttia. Neuvosto vahvistaa päätelmät, sellaisina kuin ne esitetään asetuksen (ETY) N:o 720/90 johdanto-osan 16 kappaleessa. G. Vahinko 11) Väliaikaisissa päätelmissään komissio totesi, että piimetallin yhteisön tuottajat kärsivät huomattavaa vahinkoa. Tämä toteamus perustuu pääasiallisesti viennin määrän ja kiinalaisten viejien markkinaosuuden nopeaan kasvuun, tämän viennin toimitusten alihinnoitteluun yhteisön markkinoilla ja siihen, että kyetäkseen tarjoamaan markkinoille piimetalleja polkumyynnillä tuotujen tuotteiden hintoihin verrattavissa olevilla hinnoilla yhteisön teollisuuden oli myytävä tuotteitaan hinnoilla, jotka vastaavat tuotantokustannuksia tai ovat niitä alhaisemmat. 12) Yhteisön tuottajien komissiolle antamista todisteista ilmenee, että vuoden 1989 alusta alkaen kiinalaisten tuottaja/viejien vientihinnat laskivat edelleen noin 10 prosentilla. Tässä tapauksessa ja tavanomaisten menettelytapojen mukaisesti ei kuitenkaan arvioitu aiheelliseksi ottaa huomioon tutkimusajankohdan jälkeen ilmenneitä tosiseikkoja. 13) Käyttävä teollisuus ja yksi tuojista korostivat, että asetuksessa (ETY) N:o 720/90 esitetyistä tiedoista ilmenee ainoastaan kilpailutilanteen olemassaolo ja että yhteisön teollisuuden kielteinen kehitys johtui yksinkertaisesti huonosta kustannusten hallinnasta. Näiden väitteiden perusteeksi ei kuitenkaan esitetty mitään todisteita. Neuvosto vahvistaa asetuksen (ETY) N:o 720/90 johdanto-osan 18 27 kappaleessa muotoillut komission päätelmät. H. Syy-yhteys 14) Asetuksen (ETY) N:o 720/90 johdanto-osan 28 31 kappaleessa komissio totesi, että kiinalaisen tuonnin kasvu tapahtui samaan aikaan kuin yhteisön tuottajien markkinaosuuden pieneneminen ja kannattavuuden lasku. 15) Yksi tuojista kiisti kiinalaisten tuotteiden tuonnin ja yhteisön teollisuuden kärsimän vahingon välisen syy-yhteyden korostaen, että tutkimusajankohtana oli esiintynyt muista kolmansista maista tulevaa halpahintaista tuontia. 16) Tämä väite esitettiin jo alustavan tutkimuksen yhteydessä. Komissio antoi mielipiteensä tästä kysymyksestä jo asetuksen (ETY) N:o 720/90 johdanto-osan 30 kappaleessa, ja se painottaa jälleen kerran, että muista kolmansista maista tulevien tuotteiden tuontihinnat olivat huomattavasti korkeammat kuin kiinalaisten viejien tutkimusajanjakson aikana noudattamat hinnat. 17) Neuvosto vahvistaa asetuksen (ETY) N:o 720/90 johdanto-osan 28 31 kappaleessa esitetyt tosiseikat ja komission päätelmät, joiden mukaan kyseinen tuonti aiheutti erillisenäkin huomattavaa vahinkoa. I. Yhteisön etu 18) Tietyt tuodun tuotteen käyttäjät väittivät, että komissio ei ollut riittävästi ottanut huomioon sitä, että on yhteisön käyttävän teollisuuden edun mukaista, jos sillä on mahdollisuus ostaa halpahintaisia, kolmansista maista tulevia tuotteita. Lisäksi alan teollisuuden edustajat esittivät, että lopullisen tullin käyttöön ottaminen aiheuttaisi niiden pääasialliselle asiakkaalle, autoteollisuudelle, myytävän valmiin tuotteen huomattavan hinnan nousun. 19) Käyttävä teollisuus kuitenkin myönsi, että lopullisen tullin mahdolliset vaikutukset piimetallia sisältävien valmiiden tuotteiden kustannuksiin olisi alle 1 prosenttia. Tämän vuoksi komissio esittää jälleen asetuksen (ETY) N:o 720/90 johdanto-osan 33 ja 34 kappaleessa ilmaistun näkökannan, jonka mukaan vilpittömän kilpailutilanteen palauttaminen yhteisön markkinoille on yhteisön edun mukaista ja mahdollisuus oman tuotannon jatkamiseen ja tuotteiden myyntiin tasavertaisin hinnoin on yhteisön tuottajien edun mukaista, ja nämä seikat ovat tärkeämpiä kuin edut, joita käyttävä teollisuus saa vilpillisistä menettelytavoista. 20) Lisäksi väitettiin, että lopullisen tullin käyttöön ottamisen jälkeen muista kolmansista maista tuleva tuonti korvaisi kiinalaisten viejien markkinaosuuden siten, että yhteisön teollisuuden kärsimä vahinko ei poistuisi. 21) Komissio arvioi kiinalaisen tuonnin mahdollisesta korvautumisesta muista kolmansista maista tulevalla tuonnilla, että tämä jälkimmäinen tuonti, edellyttäen, että se tapahtuu tasavertaisin hinnoin, ei ole yhteisön edun vastaista ja että tämän vuoksi siihen ei voida vedota kohdistettaessa mahdollisia toimenpiteitä polkumyynnillä tapahtuvaan tuotteiden tuontiin. 22) Neuvosto vahvistaa nämä päätelmät. J. Tulli 23) Väliaikaisia toimenpiteitä toteutettiin polkumyyntiä koskevan arvotullin muodossa, joka määritettiin siten, että tuodun tuotteen hinnan korotus saattaisi teoreettisen myyntihinnan riittävälle tasolle, jotta yhteisön teollisuus voisi toteuttaa 6,5 prosentin voittomarginaalin, jota pidetään vähimmäismarginaalina, jotta tuottajalle varmistettaisiin kohtuullinen korvaus tehdyistä investoinneista. 24) Jotta kiinalaisen tuonnin jatkuva hintojen lasku saataisiin loppumaan, komissio arvioi, että lopullinen polkumyyntitulli on soveltuvampaa ottaa käyttöön paljoustullina kuin arvotullina. Ottaen huomioon asetuksen (ETY) N:o 720/90 johdanto-osan 36 37 kappaleessa esitetyt perustelut katsotaan, että lopullisen tullin määrä on laskettava 18,7 prosentin väliaikaisen tullin perusteella, jota tullia sovellettiin tutkimusajanjakson aikana voimassa olleeseen kiinalaisen tuotteen keskimääräiseen painotettuun cif-hintaan, ja tämän vuoksi lopullinen tulli on 198 ecua tonnilta. Neuvosto vahvistaa tämän päätelmän. K. Väliaikaisten tullien kantaminen 25) Ottaen huomioon todetut polkumyyntimarginaalit ja yhteisön teollisuudelle aiheutuneen vahingon huomattavuus neuvosto pitää tarpeellisena väliaikaisena polkumyyntitullina kannettujen summien lopullista kantamista lopullisesti käyttöön otetun tullimäärän mukaisina, ON ANTANUT TÄMÄN ASETUKSEN: 1 artikla 1. Otetaan käyttöön lopullinen polkumyyntitulli CN-koodiin 2804 69 00 kuuluvan ja Kiinan kansantasavallasta peräisin olevan piimetallin tuonnissa. 2. Tuodun tuotteen tulli vahvistetaan 198 ecuksi tonnilta. 3. Sovelletaan voimassa olevia tulleja koskevia säännöksiä. 2 artikla Asetuksen (ETY) N:o 720/90 mukaisesti väliaikaisena polkumyyntitullina kannetut tai sen vakuutena olleet määrät kannetaan lopullisesti käyttöön otettujen määrien mukaisina silloin, kun lopullinen tullimäärä on väliaikaista tullia pienempi, ja väliaikaisen tullin määrän mukaisina kaikissa muissa tapauksissa. Lopulliseen tullimäärään sisältymättömät vakuutena olleet määrät vapautetaan. 3 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä heinäkuuta 1990. Neuvoston puolesta Puheenjohtaja E. RUBBI (1) EYVL N:o L 209, 2.8.1988, s. 1 (2) EYVL N:o L 80, 27.3.1990, s. 9